邃清閣分韵得洪字
作者：洪朋
朝代：宋

paragraphs: 曜靈速天機，四序如轉蓬。
行行早求道，咄咄就禿公。
南紀卧徐穉，丹沙媿葛洪。
婆娑一宇宙，萬物閱雌雄。
得興頗賦詩，詩成亦何工。
跫然張公子，玉山映寒葱。
軟語啟皓齒，擲麈生清風。
謫仙爲酒事，瓠壺清若空。
相視一笑粲，聖處此樂同。
敞榭細履愜，別墅幽逕通。
微漪媚清池，輕颸泛寒叢。
悠然物外賞，未覺人間窮。
何有於我哉，請館季孟中。